ມື້ກ່ອນເບິ່ງຂໍ້ມູນຈາກ Internet ຂອງ Vn Economy ສະບັບວັນສຸກ ທີ 10/5/2013 ໄດ້ຮູ້ວ່າ: ສະພາແຫ່ງຊາດຂອງ ສສ.ຫວຽດນາມ ມີແຜນລົງຄະແນນໄວ້ວາງໃຈ ແລະ ບໍ່ໄວ້ວາງໃຈຕໍ່ຜູ້ດຳລົງຕຳແໜ່ງທີ່ສະພາໃຫ້ການແຕ່ງຕັ້ງ ແລະ ຮັບຮອງ ລວມຫຼາຍຕຳແໜ່ງ ໃນກອງປະຊຸມສະພາຄັ້ງໜ້າ ໂດຍຄາດວ່າຈະມີຂຶ້ນໃນເດືອນມິຖຸນາ 2013.    ສະມາຊິກສະພາ 500 ທ່ານ ຖືເຫດການຄັ້ງນີ້ວ່າເປັນເຫດການສຳຄັນ ເພາະເປັນເທື່ອທຳອິດທີ່ສະພາ ມີມະຕິກ່ຽວກັບເລື່ອງນີ້.    ຕາມມະຕິຂອງສະພາຜູ້ທີ່ຖືກລົງຄະແນນສຽງໄວ້ວາງໃຈ ແລະ ບໍ່ໄວ້ວາງໃຈ ລວມມີ: ປະທານປະເທດ ຮອງປະທານປະເທດ ປະທານສະພາ ຮອງປະທານສະພາ ປະທານສະພາຊົນຊາດ ປະທານຄະນະກຳມາທິການຂອງສະພາ ບັນດາສະມາຊິກອື່ນຂອງຄະນະປະຈຳສະພາ ນາຍົກລັດຖະມົນຕີ ຮອງນາຍົກລັດຖະມົນຕີ ລັດຖະມົນຕີ ບັນດາສະມາຊິກອື່ນຂອງລັດຖະບານ ປະທານສານປະຊາຊົນສູງສຸດ ຫົວໜ້າອົງການໄອຍະການປະຊາຊົນສູງສຸດ ຫົວໜ້າອົງການກວດສອບແຫ່ງລັດ.    ສຳລັບຂັ້ນຕອນໃນການຈັດຕັ້ງປະຕິບັດນັ້ນ ແຫຼ່ງຂ່າວບອກວ່າ ຈະຜ່ານໃນກອງປະຊຸມຄະນະປະຈຳຄັ້ງທີ 18 ເຊິ່ງຄາດວ່າຈະຈັດຂຶ້ນໃນວັນທີ 14-16/5/2013 ນີ້ ນັ້ນແມ່ນການນຳສະເໜີເຫດການຢູ່ປະເທດເພື່ອນມິດຍຸດທະສາດຂອງເຮົາ.    ສ່ວນຢູ່ບ້ານເຮົາຫວ່າງແລ້ວນີ້ ກອງປະຊຸມຄະນະສະມາຊິກສະພາແຫ່ງຊາດ ເຂດເລືອກຕັ້ງທີ 1 ນະຄອນຫຼວງວຽງຈັນ ກໍໄດ້ມີການປະກອບຄຳເຫັນຫຼາຍສິ່ງຫຼາຍຢ່າງຈາກສະມາຊິກສະພາແຫ່ງຊາດ ຕໍ່ການບໍລິຫານງານຂອງອົງການປົກຄອງນະຄອນຫຼວງວຽງຈັນ.    ຜົນງານກໍມີຫຼາຍ... ຖ້າທ່ານຕິດຕາມຈະເຫັນວ່າ ນະຄອນຫຼວງເຮົາ ໄດ້ຮັບການພັດທະນາຫຼາຍຢ່າງພົ້ນເດັ່ນ ກໍແມ່ນໝົດປີນີ້ ຄົນນະຄອນຫຼວງ ຈະມີລາຍຮັບຜູ້ໜຶ່ງບໍ່ຫຼຸດ 20 ລ້ານກີບ ປີຜ່ານມາບັນລຸ 19.166 ລ້ານກີບເທົ່ານັ້ນ.    ຜູ້ຂຽນຕິດຕາມເຫັນສະມາຊິກສະພາແຫ່ງຊາດ ຕັ້ງບັນຫາເລື່ອງການສ້າງທາງຮ່ອມທີ່ມີສ່ວນຮ່ວມຂອງປະຊາຊົນ ຂໍ້ຂັດແຍ່ງກ່ຽວກັບການໃຫ້ສຳປະທານທີ່ດິນ ຂໍ້ຂັດແຍ່ງການໃຫ້ສຳປະທານຕະຫຼາດເຊົ້າ....    ກໍຂໍຊົມເຊີຍການຕິດຕາມກວດກາເພື່ອພ້ອມກັນແກ້ໄຂໃຫ້ດີຂຶ້ນນໍ ?.    ໄລຍະນີ້ ນະຄອນຫຼວງເຮົາ ກໍມີຫຼາຍເລື່ອງທີ່ສັງຄົມໃຫ້ຄວາມສົນໃຈ ເຊັ່ນວ່າ: ການສ້າງທາງບໍ່ແລ້ວຕາມສັນຍາ ນ້ຳປະປາບໍ່ໄຫຼ ເຫຼົ່ານີ້ເປັນຕົ້ນ.    ການກວດກາ ການຕຳນິສົ່ງຂ່າວຖືເປັນມາດຖານໃນການເຄື່ອນໄຫວຊີວິດການເມືອງຂອງພະນັກງານສະມາຊິກພັກຂອງພວກເຮົາ.     ໂດຍ: ແນວລາວ